ચીફ મિનિસ્ટરે ચાવી ફાળવી એના કલાકોમાં જ રાજાવાડીમાં ડિમોલિશન હાથ ધરવા બાબતમાં ઘાટકોપર સુધરાઈના જે વૉર્ડ હેઠળ આવે છે એ N વૉર્ડના અસિસ્ટન્ટ કમિશનર સુધાંશુ દ્વિવેદીએ તેમનો ખુલાસો આપતાં ‘મિડ-ડે’ને કહ્યું હતું કે ‘અમારે ૩૧ ડિસેમ્બર સુધીમાં હાઈ કોર્ટમાં રિપોર્ટ સબમિટ કરવાનો છે. એ પહેલાં ડિમોલિશન થવું જરૂરી હતું. ડિમોલિશનની કાર્યવાહી ન થાય તો કન્ટેમ્પ્ટ ઑફ કોર્ટ થાય એમ હોવાથી અમે ૨૫ ડિસેમ્બરે જ તાનસા પાઇપલાઇન પાસે રહેતા રહેવાસીઓને ડિમોલિશનની ચેતવણી આપી દીધી હતી (જોકે આ વિસ્તારના રહેવાસીઓએ આ વાતનો સ્પષ્ટ ઇનકાર કર્યો હતો). આ કાર્યવાહી અમે કોઈ પણ બહાના હેઠળ મુલતવી રાખી શકીએ એવી પરિસ્થિતિ નહોતી. અમે આ વિસ્તારમાં માઇક પર જાહેરાત કરીને કહ્યું હતું કે તમારો સામાન તૈયાર રાખજો, તમને નવા ઘરની ચાવી મળતાં જ તમારે ઘર છોડીને જવું પડશે.’